## Pravilnik o tromjesečnim financijskim i poslovnim izvješćima

### NN 38/2000 (7.4.2000.), Pravilnik o tromjesečnim financijskim i poslovnim izvješćima

# KOMISIJA ZA VRIJEDNOSNE PAPIRE REPUBLIKE HRVATSKE

**867**

Temeljem članka 12. stavak 1. točka 1. i članka
73. stavak 2. i 3. Zakona o izdavanju i prometu vrijednosnim papirima
(»Narodne novine«, broj 107/95 i 142/98), Komisija za
vrijednosne papire Republike Hrvatske donosi

## PRAVILNIK

### O TROMJESEČNIM FINANCIJSKIM I POSLOVNIM IZVJEŠĆIMA

UVODNE UREDBE

Članak 1.

(1) Člankom 73. stavak 1. Zakona o izdavanju i prometu
vrijednosnim papirima (»Narodne novine«, broj 107/95
i 142/98 - u daljnjem tekstu: Zakon) propisano je da su dionička
društva koja su veliki poduzetnici u smislu odredbi Zakona
o računovodstvu ili imaju više od 100 dioničara
ili njihov temeljni kapital iznosi najmanje 30.000.000 kuna, osim
dioničkih društava u kojima je Republika Hrvatska
jedini dioničar, obvezna izrađivati i u roku od 30
dana od posljednjeg dana u tromjesečju Komisiji dostavljati
tromjesečna financijska i poslovna izvješća.

(2) Ovim pravilnikom propisuje se:

- način i razdoblje utvrđivanja ima li dioničko
društvo iz prethodnog stavka više od 100 dioničara,

- način i rok dostavljanja tromjesečnih financijskih
i poslovnih izvješća (u daljnjem tekstu: izvješća),
koja su društva iz prethodnog stavka obvezna dostavljati
Komisiji,

- obvezni oblik i sadržaj izvješća,

- način na koji će se izvješća učiniti
dostupnima javnosti,

- primjena odredbi članka 73. Zakona na ona dionička
društva čije su dionice uvrštene na burzu ili
na uređeno javno tržište.

UTVRĐIVANJE DIONIČKIH DRUŠTAVA S VIŠE
OD 100 DIONIČARA

Članak 2.

Više od 100 dioničara u smislu odredbe iz stavka 1.
prethodnog članka ima ono dioničko društvo
koje je u razdoblju od tri mjeseca prije tromjesečja za
koje se izrađuje izvješće u svakom trenutku imalo
više od 100 dioničara.

NAČIN I ROK IZRADE I DOSTAVE IZVJEŠĆA

Članak 3.

(1) Prvo tromjesečno izvješće dioničkih
društava sastavlja se sa stanjem na dan 31. ožujka,
drugo sa stanjem na dan 30. lipnja, treće sa stanjem na
dan 30. rujna, a četvrto tromjesečno izvješće
sa stanjem na dan 31. prosinca tekuće godine.

(2) Predmetna izvješća dioničko društvo
dostavlja u roku od 30 dana, a konsolidirana izvješća
u roku od 45 dana od posljednjeg dana u tromjesečju onoj
poslovnici Zavoda za platni promet kod koje se vodi žiroračun
tog dioničkog društva.

(3) Svoju obvezu dostavljanja izvješća Komisiji dioničko
društvo ispunjava isključivo dostavom urednog izvješća
poslovnici Zavoda za platni promet iz prethodnog stavka.

OBVEZNI OBLIK I SADRŽAJ IZVJEŠĆA

Članak 4.

Obvezni sadržaj izvješća propisan je obrascima
koji se objavljuju u prilogu ovom pravilniku i njegov su sastavni
dio, sukladno djelatnosti koju obavlja pojedino dioničko
društvo svrstano unutar jedne od sljedećih grupa:

- financijske institucije,

- društva za osiguranje,

- ostala dionička društva.

Članak 5.

Izvješće dioničkog društva iz grupe financijskih
institucija obvezno se podnosi na obrascima »TFI-FIN«
i to: »Tablica A. Opći podaci o financijskoj instituciji«,
»Tablica B. Bilanca financijske institucije«, »Tablica
C. Račun dobiti i gubitka«, »Tablica D. Izvještaj
o novčanom toku financijske institucije«, »Tablica
E. Izvještaj o promjenama glavnice financijske institucije«
i »Tablica F. Pojašnjenja i komentar uprave financijske
institucije«.

Članak 6.

Izvješće dioničkog društva iz grupe društava
za osiguranje obvezno se podnosi na obrascima »TFI-OSG«
i to: »Tablica A. Opći podaci o osiguravajućem
društvu«, »Tablica B. Bilanca osiguravajućeg
društva«, »Tablica C. Račun dobiti i gubitka
osiguravajućeg društva«, »Tablica D. Izvještaj
o novčanom toku osiguravajućeg društva«,
»Tablica E. Izvještaj o promjenama glavnice osiguravajućeg
društva«, i »Tablica F. Pojašnjenja i komentar
uprave osiguravajućeg društva«.

Članak 7.

Izvješće dioničkog društva iz grupe ostalih
dioničkih društava obvezno se podnosi na obrascima
»TFI-POD« i to: »Tablica A. Opći podaci o
dioničkom društvu«, »Tablica B. Bilanca
dioničkog društva«, »Tablica C. račun
dobiti i gubitka dioničkog društva«, »Tablica
D. Izvještaj o novčanom toku za dioničko društvo«,
»Tablica E. Izvještaj o promjenama glavnice dioničkog
društva« i »Tablica F. Pojašnjenja i komentar
uprave dioničkog društva«.

Članak 8.

Izvješća društava za osiguranje i ostalih dioničkih
društava moraju biti konsolidirana.

Članak 9.

U ispunjavanju obrazaca na kojima podnose izvješća,
društva su obvezna slijediti upute koje su sastavni dio obrazaca.

DOSTUPNOST IZVJEŠĆA JAVNOSTI

Članak 10.

(1) Nakon unosa dostavljenih podataka u računalni sustav,
izvješća iz ovog pravilnika dostupna su domaćim
i stranim pravnim i fizičkim osobama na njihov zahtjev.

(2) Osobama iz prethodnog stavka uvid u predmetna izvješća
omogućen je u Javnoj informacijskoj knjižnici Komisije.

Članak 11.

(1) Javna informacijska knjižnica Komisije nalazi se u prostorijama
Komisije.

(2) Radno vrijeme Javne informacijske knjižnice Komisije
je svakog radnog dana od 10 do 14 sati.

Članak 12.

U Javnoj informacijskoj knjižnici Komisije dostupni su sljedeći
dokumenti:

- tromjesečna financijska i poslovna izvješća
dioničkih društava iz članka 73. stavak 1.
Zakona,

- prospekti o izdavanju vrijednosnih papira javnom ponudom, u
predmetima u kojima je postupak okončan pravomoćnim
rješenjem,

- važeći zakoni i podzakonski akti kojima je regulirano
tržište kapitala,

- ostala dokumentacija prema odluci Komisije.

Članak 13.

Uvid u podatke iz Javne informacijske knjižnice Komisije
korisnici mogu izvršiti na sljedeće načine:

- osobno, u prostoru Javne informacijske knjižnice tijekom
njezinog radnog vremena,

- uvidom na web-stranici Komisije (http://www.crosec.tel.hr),

- pisanim putem zatražiti da im ovlaštena osoba Komisije
poštom dostavi ispis određenih podataka.

Članak 14.

(1) Korisnici mogu Javnu informacijsku knjižnicu Komisije
koristiti pod sljedećim uvjetima i uz sljedeću naknadu:

- broj podataka u koji korisnici žele osobno izvršiti
uvid nije ograničen i ne plaća se naknada,

- za ispise (kopije) podataka u koje su korisnici osobno izvršili
uvid plaća se naknada u visini stvarnih troškova ispisa
(kopiranja),

- za ispise podataka koji se na zahtjev korisnika dostavljaju
poštom plaća se naknada u visini stvarnih troškova
ispisa i troškova poštarine.

(2) S korisnicima koji žele u prostorijama Komisije preuzeti
cijelu bazu podataka iz računalnog sustava Javne informacijske
knjižnice, Komisija sklapa poseban ugovor.

(3) Naknade iz prethodnih stavaka utvrđuje Komisija.

Članak 15.

(1) Komisija ne odgovara za točnost i istinitost podataka
koje dionička društva iz članka 73. Zakona
navedu u svojim tromjesečnim financijskim i poslovnim izvješćima,
a Komisija ih unese u računalni sustav Javne informacijske
knjižnice, kao ni za istinitost i potpunost informacija sadržanih
u odobrenom prospektu uvrštenom u dokumentaciju Javne informacijske
knjižnice.

(2) Komisija ne odgovara za točnost i istinitost podataka
koji nastanu daljnjom obradom (usporedbom, analizom i sl.) dokumenata
preuzetih iz Javne informacijske knjižnice.

PRIJELAZNE I ZAVRŠNE ODREDBE

Članak 16.

(1) Dionička društva čije su dionice uvrštene
u službenu kotaciju burze u Republici Hrvatskoj dužna
su izvješća godinu dostavljati neposredno Komisiji.

(2) Izvješća iz prethodnog stavka Komisija neće
učiniti dostupnima javnosti ako po pravilima burze tromjesečno
izvješćivanje nije obvezno.

Članak 17.

Na dan stupanja na snagu ovog pravilnika prestaju važiti
odredbe Pravilnika o obveznom obliku i sadržaju tromjesečnih
financijskih i poslovnih izvješća (»Narodne novine«,
br. 28/99, 40/99 i 14/00) i odredbe Pravilnika o Javnoj informacijskoj
knjižnici Komisije (»Narodne novine«, br. 83/99
i 3/00).

Članak 18.

Ovaj pravilnik stupa na snagu osmog dana od dana objave u »Narodnim
novinama«.

Klasa: 011-01/00-01/03
Urbroj: 567-01/00-01
Zagreb, 23. ožujka 2000.

Predsjednik
Komisije za vrijednosne papire
Republike Hrvatske
**Ivica Smiljan,** v. r.

![](dodatni/374811.gif)

![](dodatni/374812.gif)

![](dodatni/374813.gif)

![](dodatni/374814.gif)

![](dodatni/374815.gif)

![](dodatni/374816.gif)

![](dodatni/374817.gif)
UPUTE
o popunjavanju obrasca TFI - FIN

Pravilnikom o tromjesečnim financijskim i poslovnim izvješćima
(»Narodne novine«, broj 38/00) propisana je obveza izrade
tromjesečnih financijskih i poslovnih izvješća
na posebnim obrascima, čiji oblik i sadržaj propisuje
Komisija za vrijednosne papire Republike Hrvatske.

Obrazac ispunjavaju sva dionička društva koja su veliki
poduzetnici sukladno Zakonu o računovodstvu ili imaju više
od 100 dioničara ili njihov temeljni kapital iznosi najmanje
30.000.000 kuna. Podaci se unose iz knjigovodstvenih i drugih
evidencija prema pozicijama naznačenim u obrascu. Moraju
biti ispunjene sve numeričke pozicije financijskih i poslovnih
izvješća, a tamo gdje nema podataka, upisuje se 0 (nula).

*Financijska izvješća ispunjavaju se sukladno uputama
HNB-a, ako u ovim uputama nije drugačije navedeno.*

Tablica A   OPĆI PODACI O FINANCIJSKOJ INSTITUCIJI

Podatak pod **Oznaka vlasništva** upisuje se unošenjem
sljedećih šifri:

10 Financijska institucija s udjelom državnog kapitala
više od 50%

20 Financijska institucija s udjelom privatnog kapitala više
od 50% u većinskom vlasništvu domaćih pravnih
osoba

21 Financijska institucija s udjelom privatnog kapitala više
od 50% u većinskom vlasništvu domaćih fizičkih
osoba

22 Financijska institucija s udjelom privatnog kapitala više
od 50% u većinskom vlasništvu stranih pravnih osoba

23 Financijska institucija s udjelom privatnog kapitala više
od 50% u većinskom vlasništvu stranih fizičkih
osoba

Podatak pod **Broj podružnica društva** odnosi se
na poduzeća - kćeri ako ih društvo ima. Koje
se poduzeće smatra poduzećem - kćeri, ovisi
o odluci Uprave.

Podatak pod **Datum osnivanja društva** odnosi se na datum
utemeljenja društva ili njegovog prethodnika.

Podatak pod **Ukupan broj djelatnika** odnosi se na stvarni
broj djelatnika na zadnji dan promatranog tromjesečja.

Podatak pod **Ukupan iznos temeljnog kapitala** odnosi se na
nominalni iznos kapitala društva, a dobije se tako da se
broj dionica pomnoži sa nominalnom vrijednošću,
uključujući redovne i povlaštene dionice.

Podatak pod **Naziv revizorske kuće koja je revidirala
zadnja godišnja financijska izvješća** ispunjava
se na način da se navede naziv revizorske kuće koja
je revidirala zadnja godišnja financijska izvješća
.

Podatak pod **Broj izdanih dionica** ispunjava se na način
da se unesu broj i oznaka prvih šest emisija redovnih i povlaštenih
dionica. Ako društvo ima više od 6 emisija, ostale emisije
unose se skupno sa šestom emisijom.

Podatak pod **Nominalna vrijednost dionice** ispunjava se na
način da se upisuje nominalna vrijednost jedne redovne,
odnosno povlaštene dionice.

Podatak pod **Međunarodni identifikacijski broj dionica (ISIN)**
ispunjava se na način da se unesu oznake koje su društvu
dodijeljene od Središnje depozitarne agencije. Ako društvo
nema ISIN oznaku, ne upisuje predmetne podatke. Središnja
depozitarna agencija dodjeljuje ISIN oznaku vrijednosnim papirima
koji se vode u depozitoriju ili vrijednosnim papirima koji se
ne vode u depozitoriju, ali izdavatelj zahtijeva svoju ISIN oznaku.

Podatak pod **Ukupan broj dioničara društva** ispunjava
se na način da se unese podatak o broju dioničara
društva na zadnji dan promatranog tromjesečja.

Podatak pod **Deset najvećih dioničara** ispunjava
se na način da se unesu podaci o deset najvećih dioničara
na zadnji dan promatranog tromjesečja. Potrebno je upisati
ime i prezime i adresu fizičke osobe, odnosno tvrtku i
sjedište pravne osobe. U kućicama s desne strane potrebno
je upisati postotak u temeljnom kapitalu svakog od navedenih deset
dioničara na način da se upiše postotni iznos
na dvije decimale (npr. 09,99).

Podatak pod **Postotni udjel vlastitih dionica u temeljnom kapitalu**
ispunjava se na način da se u kućicama s desne strane
upiše postotak u temeljnom kapitalu vlastitih dionica, i
to tako da se upiše postotni iznos na dvije decimale (npr.
09,99).

Podatak pod **Cijena redovnih dionica, ako se njima trguje na
burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena redovnih
dionica najprije za prethodno tromjesečje, zatim za tekuće
tromjesečje. Potrebno je navesti najnižu i najvišu
cijenu koja se pojavila na tržištu u navedenim razdobljima.

Podatak pod **Cijena povlaštenih dionica, ako se njima trguje
na burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena povlaštenih
dionica najprije za prethodno tromjesečje, zatim za tekuće
tromjesečje, ukoliko ih društvo ima. Potrebno je navesti
najnižu i najvišu cijenu koja se pojavila na tržištu
u navedenim razdobljima.

Podatak pod **Zarada po dionici** upisuje se za sva društva,
bez obzira da li kotiraju ili ne kotiraju na uređenom tržištu,
a utvrđuje se dijeljenjem neto dobiti ili gubitka tromjesečja,
nakon što se oduzmu dividende na povlaštene dionice,
s ponderiranim prosječnim brojem redovnih dionica tijekom
promatranog tromjesečja. **Porez na dobit** utvrđuje
se na način da za financijske institucije koje plaćaju
akontaciju poreza na dobit temeljem rezultata iz prethodne godine,
iznos poreza za promatrano tromjesečje čini akontacija
utvrđena od strane Porezne uprave za to razdoblje, dok se
za financijske institucije koje temeljem rezultata iz prethodne
godine imaju porezni gubitak te za financijske institucije koje
su tek započele s poslovanjem, iznos poreza za promatrano
tromjesečje utvrđuje sukladno prenesenim poreznim gubicima
odnosno alikvotnoj poreznoj obvezi za promatrano tromjesečje.
U izvješću za posljednje tromjesečje u godini
potrebno je izvršiti usklađenje poreza na dobit. Pri
utvrđivanju osnovice poreza na dobit za određeno tromjesečje
financijska institucija treba biti dosljedna, kako bi se porezno
terećenje za pojedino tromjesečje što preciznije
alociralo. Zarada po dionici za kumulativno razdoblje tekuće
godine izračunava se jednako kao i zarada po dionici za
promatrano tromjesečje, s time da se uzima sveukupno razdoblje
od početka financijske godine do kraja posljednjeg tromjesečja.

Podatak pod **Tržišna kapitalizacija** ispunjava
se samo za društva koja kotiraju na bilo kojoj kotaciji uređenih
tržišta, a utvrđuje se množenjem zaključne
jedinične cijene dionice postignute na uređenom tržištu
posljednjeg dana u promatranom tromjesečju s brojem ukupno
izdanih dionica. Ako društvo kotira na više uređenih
tržišta, prikazuje se tržišna kapitalizacija
temeljena na zaključnoj cijeni s burze, a ako se radi o
više burzi, upisuje se podatak prema izboru uprave.

Podatak pod **Naziv burze ili uređenog tržišta
odnosno kotacije** ispunjava se samo za društva koja kotiraju
na bilo kojoj kotaciji uređenih tržišta. Na gornju
crtu upisuje se puni naziv uređenog tržišta, a na
donju crtu upisuje se naziv kotacije tržišta. Ostavljen
je prostor za dvije kotacije ako društvo kotira na više
tržišta. Ako društvo kotira na više od dva
uređena tržišta, upisuju se nazivi dva uređena
tržišta prema izboru uprave.

Podatak pod **Dividenda po povlaštenoj dionici u posljednje
tri godine** ispunjava se za posljednje tri godine, i to na
način da se upisuje postotni iznos dividendi u odnosu na
nominalnu vrijednost povlaštene dionice, zaokruženo
na dvije decimale.

Podatak pod **Dividenda po redovnoj dionici u posljednje tri
godine** ispunjava se za posljednje tri godine, i to na način
da se upisuje postotni iznos dividendi u odnosu na nominalnu vrijednost
redovne dionice, zaokruženo na dvije decimale.

Na kraju "Tablice A" potrebno je upisati datum kada
je izvješće predano. Također je potrebno navesti
imena i prezimena osoba koje su sastavljale financijska izvješća
i ispunjavale opće podatke, uz navođenje njihovog direktnog
broja telefona.

Svaka tablica mora biti potpisana od strane odgovorne osobe i
ovjerena žigom društva.

Tablica B   BILANCA

Podatak pod **Zadnji datum tekućeg razdoblja** u zaglavlju
obrasca odnosi se na stanja na zadnji datum promatranog tromjesečja.

Podatak pod **AOP 021 - Rezerve** uključuje sve rezerve
i zadržanu dobit/gubitak te sve ostale pozicije kapitala
i rezervi koje nisu drugdje uključene. Ako preneseni gubitak
iz prethodnih godina prelazi vrijednost ostalih rezervi, nastala
vrijednost upisuje se s negativnim predznakom.

Podatak pod **AOP 024, 025 i 026 - Izvanbilančne stavke**
unosi se kako je navedeno, pod 025 unose se garancije i akreditivi,
a pod 026 unosi se ostala izvanbilančna evidencija. Aktivna
i pasivna izvanbilančna evidencija prikazuje se na način
da se samo prikaže pozicija izvanbilančne evidencije
pod kojom se podrazumijeva da je isti iznos izvanbilančnih
stavki prikazan u aktivi i pasivi izvanbilančne evidencije
financijske institucije.

Tablica C   RAČUN DOBITI I GUBITKA

Podatak pod **Kumulativno** u zaglavlju obrasca odnosi se na
kumulativne iznose od prvog dana financijske godine do kraja promatranog
tromjesečja.

Podatak pod **Tekuće tromjesečje** u zaglavlju
obrasca odnosi se samo na iznose posljednjeg promatranog tromjesečja.

Podatak pod **AOP 052 - Porez na dobit** utvrđuje se sukladno
načinu ispunjavanja podatka pod **Zarada po dionici**.

Tablica D   IZVJEŠTAJ O NOVČANOM TOKU

Izvještaj o novčanom toku izrađuje se primjenom
indirektne metode, na način da se za izračun koriste
pozicije bilance. Izvještaj o novčanom toku u svakom
trenutku prati promjene bilančnih pozicija.

Podatak pod **Tekuće razdoblje** u zaglavlju obrasca
odnosi se na kumulativne iznose od prvog dana financijske godine
do kraja promatranog tromjesečja.

Sve pozicije izvješća o novčanom toku koje umanjuju
novčani tok upisuju se s negativnim predznakom.

Podatak pod **AOP 075 - Isplate dividendi** ispunjava se s
negativnim predznakom.

Tablica E   IZVJEŠTAJ O PROMJENAMA GLAVNICE

*Izvještaj o promjenama glavnice prikazuje se na način
da se prikažu promjene od početka financijske godine
do kraja promatranog razdoblja. Potrebno je odvojeno prikazati
stavke koje povećavaju stavke glavnice odnosno koje umanjuju
stavke glavnice. Stavke koje umanjuju konačni zbroj glavnice
upisuju se s negativnim predznakom.*

Podatak pod **Tekuće razdoblje** u zaglavlju obrasca
odnosi se na stanje zadnjeg dana promatranog tromjesečja.

Podatak pod **Povećanje / smanjenje** u zaglavlju obrasca
odnosi se na svako povećanje ili na smanjenje vrijednosti
kapitala i rezervi. Smanjenja se upisuju s negativnim predznakom.

Podatak pod **AOP 083 - Premije na emitirane dionice** ispunjava
se upisivanjem svakog kapitalnog dobitka po prodanim dionicama,
a u slučaju da financijska institucija bilježi kapitalni
gubitak po osnovi prodaje vlastitih dionica, navedeni iznos umanjuje
kapitalni dobitak, odnosno ako kapitalnog dobitka nije bilo, upisuje
se s negativnim predznakom.

Podatak pod **AOP 084 - Rezerve** uključuje sve rezerve
financijske institucije koje nisu revalorizacijske, odnosno koje
nisu navedene u ostalim pozicijama izvještaja.

Podatak pod **AOP 085 - Vlastite dionice** uključuje
rezerve za kupljene vlastite dionice financijske institucije.
Upisuje se s negativnim predznakom i umanjuje ukupnu vrijednost
glavnice.

Podatak pod **AOP 088 - Dividende** ispunjava seupisivanjem
iznosa dividende koja je izglasana na skupštini društva.
Za navedeni iznos dividende umanjuje se stavka dobiti.

Podatak pod **AOP 089 - Revalorizacijske rezerve** predstavlja
zbroj revalorizacijskih rezervi (AOP 090+091+092) proizašlih
iz revalorizacije nekretnina, postrojenja i opreme, ulaganja te
ostalih revalorizacija.

Podatak pod **AOP 093 - Ispravak temeljnih pogreški** ispunjava
seupisivanjem određenih promjena u kapitalu i rezervama,
koje su proizašle iz ispravaka pogreški učinjenih
u prethodnim razdobljima.

Podatak pod **AOP 094 - Tečajne razlike s naslova neto
ulaganja u inozemni subjekt** upisuje se sukladno smjernicama
MRS-21, po kojem se tečajne razlike proizašle iz neto
ulaganja u inozemni subjekt trebaju evidentirati kao povećanje
ili smanjenje glavnice u financijskim izvješćima društva
sve do otuđenja, kada se priznaju kao prihod ili rashod.

Podatak pod **AOP 095 - Promjene računovodstvenih politika**ispunjava seupisivanjem određenih promjena u slučaju
kada se zakonom odrede ili uputama HORRS-a preporuče izmjene
u prikazivanju stavki kapitala i rezervi, a sve sukladno smjernicama
MRS-8.

Tablica F   POJAŠNJENJA I KOMENTAR UPRAVE
FINANCIJSKE INSTITUCIJE

*U svim pozicijama pojašnjenja i komentara uprave potrebno
je izvršiti kratku analizu, na način da se usporede
dolje navedene pozicije promatranog razdoblja tekuće godine
i istog razdoblja prethodne godine. Istovremeno, ostvarene rezultate
potrebno je usporediti s planiranim rezultatima za promatrano
razdoblje.*

Podatak pod **Podjela dionica** obuhvaća podatak da li
je u promatranom tromjesečju izvršena podjela ("splitting")
dionica, a ako je, na koliko vrsta i broj dionica te na koji nominalni
iznos.

Podatak pod **Zarada po dionici** obuhvaća komentar uprave
da li je zarada po dionici u promatranom tromjesečju u
okvirima planiranog, a ako postoje odstupanja, koji su razlozi
za to.

Podatak pod **Promjena vlasničke strukture** odnosi
se na komentar uprave u pogledu svih značajnijih promjena
u vlasničkoj strukturi financijske institucije u promatranom
tromjesečju, uz osvrt na mogući utjecaj na poslovanje
financijske institucije.

Podatak pod **Pripajanja i spajanja** obuhvaća komentar
uprave vezan uz provedena pripajanja i spajanja u promatranom
tromjesečju, uz osvrt na razloge spajanja i na mogući
utjecaj na daljnje poslovanje financijske institucije.

Podatak pod **Neizvjesnosti** obuhvaća opis značajnijih
slučajeva kod kojih postoji neizvjesnost naplate danih
kredita ili mogućih budućih troškova, uz komentar
uprave s obzirom na prethodno i promatrano tromjesečje
te na buduće razdoblje u kojem bi navedeni slučajevi
mogli imati veći značaj za poslovanje financijske
institucije.

Podatak pod **Rezultati poslovanja** obuhvaća komentar
uprave o financijskom i poslovnom rezultatu u promatranom tromjesečju
i kumulativnom razdoblju u usporedbi s istim razdobljem prethodne
godine.

Podatak pod **Prihodi po djelatnostima** obuhvaća analizu
planiranih i ostvarenih prihoda po skupinama komitenata i po vrsti
posla financijske institucije za promatrano tromjesečje,
uz navođenje razloga za eventualna odstupanja.

Podatak pod **Opis usluga** obuhvaća popis osnovnih usluga
financijske institucije te opis planiranog uvođenja novih
usluga.

Podatak pod **Operativni i ostali troškovi** obuhvaća
kratku analizu strukture troškova te analizu ostvarenih i
planiranih troškova u promatranom tromjesečju i kumulativnom
razdoblju u usporedbi s istim razdobljem prethodne godine.

Podatak pod **Dobit ili gubitak** obuhvaća komentar ostvarene
dobiti/gubitka za promatrano tromjesečje u usporedbi sa
istim razdobljem prethodne godine odnosno s prethodnim tromjesečjem,
kao i u usporedbi s planiranim za promatrano tromjesečje.

Podatak pod **Likvidnost** obuhvaća komentar uprave o
poslovanju financijske institucije s obzirom na problematiku likvidnosti
i solventnosti, kako u tekućem tromjesečju, tako
i u budućim razdobljima.

Podatak pod **Promjene računovodstvenih politika** obuhvaća
komentar uprave o svim značajnijim promjenama računovodstvenih
politika u tekućem tromjesečju koje imaju bilo kakav
utjecaj na sastavljanje i objavljivanje financijskih izvješća.

Podatak pod **Pravna pitanja** obuhvaća komentar uprave
o važnijim sudskim sporovima u kojima financijska institucija
sudjeluje kao tužitelj ili tuženik i njihovom značaju
za poslovanje društva.

Podatak pod **Ostale napomene** obuhvaća komentar uprave
o ostalim značajnijim događajima koji nisu komentirani
u prethodnim pozicijama

![](dodatni/374818.gif)

![](dodatni/374819.gif)

![](dodatni/374820.gif)

![](dodatni/374821.gif)

![](dodatni/374822.gif)

![](dodatni/374823.gif)

![](dodatni/374824.gif)

![](dodatni/374825.gif)
UPUTE
o popunjavanju obrasca TFI - OSG

Pravilnikom o tromjesečnim financijskim i poslovnim izvješćima
(»Narodne novine«, broj 38/00) propisana je obveza izrade
tromjesečnih financijskih i poslovnih izvješća
na posebnim obrascima, čiji oblik i sadržaj propisuje
Komisija za vrijednosne papire Republike Hrvatske.

Obrazac ispunjavaju sva dionička društva koja su veliki
poduzetnici sukladno Zakonu o računovodstvu ili imaju više
od 100 dioničara ili njihov temeljni kapital iznosi najmanje
30.000.000 kuna. Podaci se unose iz knjigovodstvenih i drugih
evidencija prema pozicijama naznačenim u obrascu. Moraju
biti ispunjene sve numeričke pozicije financijskih i poslovnih
izvješća, a tamo gdje nema podataka, upisuje se 0 (nula).

*Financijska izvješća ispunjavaju se sukladno uputama
Direkcije za nadzor društava za osiguranje, ako u ovim uputama
nije drugačije navedeno.*

Tablica A OPĆI PODACI O OSIGURAVAJUĆEM
DRUŠTVU

Podatak pod  **Oznaka vlasništva** upisuje se unošenjem
slijedećih šifri:

10 Osiguravajuće društvo s udjelom državnog kapitala
više od 50%

20 Osiguravajuće društvo s udjelom privatnog kapitala
više od 50% u većinskom vlasništvu domaćih
pravnih osoba

21 Osiguravajuće društvo s udjelom privatnog kapitala
više od 50% u većinskom vlasništvu domaćih
fizičkih osoba

22 Osiguravajuće društvo s udjelom privatnog kapitala
više od 50% u većinskom vlasništvu stranih pravnih
osoba

23 Osiguravajuće društvo s udjelom privatnog kapitala
više od 50% u većinskom vlasništvu stranih fizičkih
osoba

Podatak pod **Broj podružnica društva** odnosi se
na poduzeća - kćeri ako ih društvo ima. Koje
se poduzeće smatra poduzećem - kćeri, ovisi
o odluci uprave društva.

Podatak pod **Datum osnivanja društva** odnosi se na datum
utemeljenja društva ili njegovog prethodnika.

Podatak pod **Ukupan broj djelatnika društva/skupine** odnosi
se na stvarni broj djelatnika na zadnji dan promatranog tromjesečja.

Podatak pod **Ukupan iznos temeljnog kapitala** odnosi se na
nominalni iznos kapitala društva, a dobije se tako da se
broj dionica pomnoži sa nominalnom vrijednošću,
uključujući redovne i povlaštene dionice.

Podatak pod **Financijska izvješća** ispunjava se
na način da se u praznu kućicu upiše X, ovisno
o tome da li se radi o konsolidiranim ili nekonsolidiranim izvješćima.

Podatak pod **Navesti nazive 6 najznačajnijih subjekata
konsolidacije** ispunjava se na način da se navedu nazivi
maksimalno 6 najznačajnih društava koja čine
konsolidirana izvješća skupine. Ako se konsolidira
više od 6 subjekata, potrebno je navesti 6 najznačajnijih
i najvećih društava prema bilančnim pokazateljima
i prema pokazateljima iz računa dobiti i gubitka.

Podatak pod **Naziv revizorske kuće koja je revidirala
zadnja godišnja financijska izvješća** ispunjava
se na način da se navede naziv revizorske kuće koja
je revidirala zadnja godišnja financijska izvješća
društva.

Podatak pod **Broj izdanih dionica** ispunjava se na način
da se unesu broj i oznaka prvih šest emisija redovnih i povlaštenih
dionica. Ako društvo ima više od 6 emisija, ostale emisije
unose se skupno sa šestom emisijom.

Podatak pod **Nominalna vrijednost dionice** upisuje se nominalna
vrijednost jedne redovne, odnosno povlaštene dionice.

Podatak pod **Međunarodni identifikacijski broj dionica (ISIN)**
ispunjava se na način da se unesu oznake koje su društvu
dodijeljene od Središnje depozitarne agencije. Ako društvo
nema ISIN oznaku, ne upisuje podatke. Središnja depozitarna
agencija dodjeljuje ISIN oznaku vrijednosnim papirima koji se
vode u depozitoriju ili vrijednosnim papirima koji se ne vode
u depozitoriju, ali izdavatelj zahtijeva svoju ISIN oznaku.

Podatak pod **Ukupan broj dioničara društva** ispunjava
se na način da se unese podatak o broju dioničara
društva na zadnji dan promatranog tromjesečja.

Podatak pod **Deset najvećih dioničara** ispunjava
se na način da se unesu podaci o deset najvećih dioničara
na zadnji dan promatranog tromjesečja. Potrebno je upisati
ime i prezime i adresu fizičke osobe, odnosno tvrtku i
sjedište pravne osobe. U kućicama s desne strane potrebno
je upisati postotak u temeljnom kapitalu svakog od navedenih deset
dioničara na način da se upiše postotni iznos
na dvije decimale (npr. 09,99).

Podatak pod **Postotni udjel vlastitih dionica u temeljnom kapitalu**
ispunjava se na način da se u kućicama s desne strane
upiše postotak u temeljnom kapitalu vlastitih dionica, i
to tako da se upiše postotni iznos na dvije decimale (npr.
09,99).

Podatak pod **Cijena redovnih dionica, ako se njima trguje na
burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena redovnih
dionica najprije za prethodno tromjesečje, a zatim za tekuće
tromjesečje. Potrebno je navesti najnižu i najvišu
cijenu koja se pojavila na tržištu u navedenim razdobljima.

Podatak pod **Cijena povlaštenih dionica, ako se njima trguje
na burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena povlaštenih
dionica najprije za prethodno tromjesečje, a zatim za tekuće
tromjesečje, ako ih društvo ima. Potrebno je navesti
najnižu i najvišu cijenu koja se pojavila na tržištu
u navedenim razdobljima.

Podatak pod **Zarada po dionici** upisuje se za sva društva,
bez obzira da li kotiraju ili ne kotiraju na uređenom tržištu,
a utvrđuje se dijeljenjem neto dobiti ili gubitka tromjesečja,
nakon što se oduzmu dividende na povlaštene dionice,
s ponderiranim prosječnim brojem redovnih dionica tijekom
promatranog tromjesečja. **Porez na dobit** utvrđuje
se na način da za društva koja plaćaju akontaciju
poreza na dobit temeljem rezultata iz prethodne godine, iznos
poreza za promatrano tromjesečje čini akontacija
utvrđena od strane Porezne uprave za to razdoblje, dok se
za društva koja temeljem rezultata iz prethodne godine imaju
porezni gubitak te za društva koja su tek započela
s poslovanjem, iznos poreza za promatrano tromjesečje utvrđuje
sukladno prenesenim poreznim gubicima odnosno alikvotnoj poreznoj
obvezi za promatrano tromjesečje. U izvješću
za posljednje tromjesečje u godini potrebno je izvršiti
usklađenje poreza na dobit. Pri utvrđivanju osnovice poreza
na dobit za određeno tromjesečje društvo treba
biti dosljedno, kako bi se porezno terećenje za pojedino
tromjesečje što preciznije alociralo. Zarada po dionici
za kumulativno razdoblje tekuće godine izračunava
se jednako kao i zarada po dionici za promatrano tromjesečje,
s time da se uzima sveukupno razdoblje od početka financijske
godine do kraja posljednjeg tromjesečja.

Podatak pod **Tržišna kapitalizacija** ispunjava
se samo za društva koja kotiraju na bilo kojoj kotaciji uređenih
tržišta, a utvrđuje se množenjem zaključne
jedinične cijene dionice postignute na uređenom tržištu
posljednjeg dana u promatranom tromjesečju s brojem ukupno
izdanih dionica. Ako društvo kotira na više uređenih
tržišta, prikazuje se tržišna kapitalizacija
temeljena na zaključnoj cijeni s burze, a ako se radi o
više burzi, upisuje se podatak prema izboru uprave.

Podatak pod **Naziv burze ili uređenog tržišta
odnosno kotacije** ispunjava se samo za društva koja kotiraju
na bilo kojoj kotaciji uređenih tržišta. Na gornju
crtu upisuje se puni naziv uređenog tržišta, a na
donju crtu upisuje se naziv kotacije tržišta. Ostavljen
je prostor za dvije kotacije ako društvo kotira na više
tržišta. Ako društvo kotira na više od dva
uređena tržišta, upisuju se nazivi dva uređena
tržišta prema izboru uprave.

Podatak pod **Dividenda po povlaštenoj dionici u posljednje
tri godine** ispunjava se za posljednje tri godine, i to na
način da se upisuje postotni iznos dividendi u odnosu na
nominalnu vrijednost povlaštene dionice, zaokruženo
na dvije decimale.

Podatak pod **Dividenda po redovnoj dionici u posljednje tri
godine** ispunjava se za posljednje tri godine, i to na način
da se upisuje postotni iznos dividendi u odnosu na nominalnu vrijednost
redovne dionice, zaokruženo na dvije decimale.

Na kraju »Tablice A« potrebno je upisati datum kada
je izvješće predano. Također je potrebno navesti
imena i prezimena osoba koje su sastavljale financijska izvješća
i ispunjavale opće podatke, uz navođenje njihovog direktnog
broja telefona.

Svaka tablica mora biti potpisana od strane odgovorne osobe i
ovjerena žigom društva.

Tablica B   BILANCA

Podatak pod **Zadnji datum tekućeg razdoblja** u zaglavlju
obrasca odnosi se na stanja na zadnji datum promatranog tromjesečja.

Podatak pod **AOP 018 - Rezerve** uključuje sve rezerve
i zadržanu dobit/gubitak te sve ostale pozicije kapitala
i rezervi koje nisu drugdje uključene. Ako preneseni gubitak
iz prethodnih godina prelazi vrijednost ostalih rezervi, nastala
vrijednost upisuje se s negativnim predznakom.

Podatak pod **AOP 020 - Manjinski interesi** uključuje
podatke o udjelu manjinskih dioničara u ukupnom kapitalu
i rezervama društva - kćeri, kada se radi o konsolidiranim
financijskim izvješćima. Ovu poziciju svakako treba
iskazati, jer određeni dio kapitala i rezervi koji je u vlasništvu
manjinskih dioničara društva koje je poduzeće
- kćer obveznika podnošenja tromjesečnih izvješća,
ne pripada obvezniku.

Tablica C   RAČUN DOBITI I GUBITKA

Podatak pod **Kumulativno** u zaglavlju obrasca odnosi se na
kumulativne iznose od prvog dana financijske godine do kraja promatranog
tromjesečja.

Podatak pod **Tekuće tromjesečje** u zaglavlju
obrasca odnosi se samo na iznose posljednjeg promatranog tromjesečja.

Podatak pod **AOP 066, AOP 070 i AOP 071 - Porez na dobit**
utvrđuje se sukladno načinu ispunjavanja podatka pod
**Zarada po dionici**.

Podatak pod **AOP 073 - Manjinski interesi** sadrži dio
rezultata nakon konsolidacije i oporezivanja, koji pripada manjinskim
dioničarima društva ili društava - kćeri
koje su bile konsolidirane od strane matice - obveznika tromjesečnog
izvješćivanja. Smisao takvog načina izvješćivanja
je u tome da se zasebno izdvoji neto dobit skupine.

Tablica D IZVJEŠTAJ O NOVČANOM TOKU

Izvještaj o novčanom toku izrađuje se primjenom
indirektne metode, na način da se za izračun koriste
pozicije bilance. Izvještaj o novčanom toku prati
promjene bilančnih pozicija.

Podatak pod **Tekuće razdoblje** u zaglavlju obrasca
odnosi se na kumulativne iznose od prvog dana financijske godine
do kraja promatranog tromjesečja.

Podatak pod **AOP 104 - Isplate dividendi** ispunjava se s
negativnim predznakom.

Tablica E   IZVJEŠTAJ O PROMJENAMA GLAVNICE

*Izvještaj o promjenama glavnice prikazuje se na način
da se prikažu promjene od početka financijske godine
do kraja promatranog razdoblja. Potrebno je odvojeno prikazati
stavke koje povećavaju stavke glavnice odnosno koje umanjuju
stavke glavnice. Stavke koje umanjuju konačni zbroj glavnice
upisuju se s negativnim predznakom.*

Podatak pod **Tekuće razdoblje** u zaglavlju obrasca
odnosi se na stanje zadnjeg dana promatranog tromjesečja.

Podatak pod **Povećanje / smanjenje** u zaglavlju obrasca
odnosi se na svako povećanje ili na smanjenje vrijednosti
kapitala i rezervi. Smanjenja se upisuju s negativnim predznakom.

Podatak pod **AOP 115 - Premije na emitirane dionice** ispunjava
se upisivanjem svakog kapitalnog dobitka po prodanim dionicama,
a u slučaju da društvo za osiguranje bilježi
kapitalni gubitak po osnovi prodaje vlastitih dionica, navedeni
iznos umanjuje kapitalni dobitak, odnosno ako kapitalnog dobitka
nije bilo, upisuje se s negativnim predznakom.

Podatak pod **AOP 116 - Rezerve** uključuje sve rezerve
društva koje nisu revalorizacijske, odnosno koje nisu navedene
u ostalim pozicijama izvještaja.

Podatak pod **AOP 117 - Vlastite dionice** uključuje
rezerve za kupljene vlastite dionice društva za osiguranje.
Upisuje se s negativnim predznakom i umanjuje ukupnu vrijednost
glavnice.

Podatak pod **AOP 120 - Dividende** ispunjava seupisivanjem
iznosa dividende koja je izglasana na skupštini društva.
Za navedeni iznos dividende umanjuje se stavka dobiti.

Podatak pod **AOP 121 - Revalorizacijske rezerve** predstavlja
zbroj revalorizacijskih rezervi (AOP 122+123+124) proizašlih
iz revalorizacije nekretnina, postrojenja i opreme, ulaganja te
ostalih revalorizacija.

Podatak pod **AOP 125 - Ispravak temeljnih pogreški** ispunjava
seupisivanjem određenih promjena u kapitalu i rezervama,
koje su proizašle iz ispravaka pogreški učinjenih
u prethodnim razdobljima.

Podatak pod **AOP 126 - Tečajne razlike s naslova neto
ulaganja u inozemni subjekt** upisuje se sukladno smjernicama
MRS-21, po kojem se tečajne razlike proizašle iz neto
ulaganja u inozemni subjekt trebaju evidentirati kao povećanje
ili smanjenje glavnice u financijskim izvješćima društva
sve do otuđenja, kada se priznaju kao prihod ili rashod.

Podatak pod **AOP 127 - Promjene računovodstvenih politika**ispunjava seupisivanjem određenih promjena u slučaju
kada se zakonom odrede ili uputama HORRS-a preporuče izmjene
u prikazivanju stavki kapitala i rezervi, a sve sukladno smjernicama
MRS-8.

Tablica F   POJAŠNJENJA I KOMENTAR UPRAVE
DRUŠTVA ZA OSIGURANJE

*U svim pozicijama pojašnjenja i komentara uprave potrebno
je izvršiti kratku analizu, na način da se usporede
dolje navedene pozicije promatranog razdoblja tekuće godine
i istog razdoblja prethodne godine. Istovremeno, ostvarene rezultate
potrebno je usporediti s planiranim rezultatima za promatrano
razdoblje.*

Podatak pod **Podjela dionica** obuhvaća podatak da li
je u promatranom tromjesečju izvršena podjela ("splitting")
dionica, a ako je, na koliko vrsta i broj dionica te na koji nominalni
iznos.

Podatak pod **Zarada po dionici** obuhvaća komentar uprave
društva da li je zarada po dionici u promatranom tromjesečju
u okvirima planiranog, a ako postoje odstupanja, koji su razlozi
za to.

Podatak pod **Promjena vlasničke strukture** odnosi
se na komentar uprave društva u pogledu svih značajnijih
promjena u vlasničkoj strukturi društva u promatranom
tromjesečju, uz osvrt na mogući utjecaj na poslovanje
društva za osiguranje.

Podatak pod **Pripajanja i spajanja** obuhvaća komentar
uprave društva vezan uz provedena pripajanja i spajanja u
promatranom tromjesečju, uz osvrt na razloge spajanja i
na mogući utjecaj na daljnje poslovanje društva za
osiguranje.

Podatak pod **Neizvjesnosti** obuhvaća opis slučajeva
kod kojih postoji neizvjesnost naplate prihoda ili mogućih
budućih troškova (neke značajne štete),
uz komentar uprave društva s obzirom na prethodno i promatrano
tromjesečje te na buduće razdoblje u kojem bi se
mogli pojaviti otpisi nenaplativih potraživanja ili neki
drugi troškovi.

Podatak pod **Rezultati poslovanja** obuhvaća komentar
uprave društva o financijskom i poslovnom rezultatu u promatranom
tromjesečju i kumulativnom razdoblju u usporedbi s istim
razdobljem prethodne godine.

Podatak pod **Prihodi po djelatnostima** obuhvaća analizu
planiranih i ostvarenih prihoda po temeljnim djelatnostima za
promatrano tromjesečje, uz navođenje razloga za eventualna
odstupanja.

Podatak pod **Opis usluga** obuhvaća popis osnovnih usluga
te opis planiranog uvođenja novih usluga.

Podatak pod **Operativni i ostali troškovi** obuhvaća
kratku analizu strukture troškova te analizu ostvarenih i
planiranih troškova u promatranom tromjesečju i kumulativnom
razdoblju u usporedbi s istim razdobljem prethodne godine.

Podatak pod **Dobit ili gubitak** obuhvaća komentar ostvarene
dobiti/gubitka za promatrano tromjesečje u usporedbi sa
istim razdobljem prethodne godine odnosno s prethodnim tromjesečjem,
kao i u usporedbi s planiranim za promatrano tromjesečje.

Podatak pod **Likvidnost** obuhvaća komentar uprave o
poslovanju društva s obzirom na problematiku likvidnosti
i solventnosti, kako u tekućem tromjesečju, tako
i u budućim razdobljima.

Podatak pod **Promjene računovodstvenih politika** obuhvaća
komentar uprave o svim značajnijim promjenama računovodstvenih
politika u tekućem tromjesečju koje imaju bilo kakav
utjecaj na sastavljanje i objavljivanje financijskih izvješća.

Podatak pod **Pravna pitanja** obuhvaća komentar uprave
o važnijim sudskim sporovima u kojima društvo sudjeluje
kao tužitelj ili tuženik i njihovom značaju za
poslovanje društva.

Podatak pod **Ostale napomene** obuhvaća komentar uprave
o ostalim značajnijim događajima koji nisu komentirani
u prethodnim pozicijama.

![](dodatni/374826.gif)

![](dodatni/374827.gif)

![](dodatni/374828.gif)

![](dodatni/374829.gif)

![](dodatni/374830.gif)

![](dodatni/374831.gif)

![](dodatni/374832.gif)

UPUTE
o popunjavanju obrasca TFI - POD

Pravilnikom o tromjesečnim financijskim i poslovnim izvješćima
(»Narodne novine«, broj 38/00) propisana je obveza izrade
tromjesečnih financijskih i poslovnih izvješća
na posebnim obrascima, čiji oblik i sadržaj propisuje
Komisija za vrijednosne papire Republike Hrvatske.

Obrazac ispunjavaju sva dionička društva koja su veliki
poduzetnici sukladno Zakonu o računovodstvu ili imaju više
od 100 dioničara ili njihov temeljni kapital iznosi najmanje
30.000.000 kuna. Podaci se unose iz knjigovodstvenih i drugih
evidencija prema pozicijama naznačenim u obrascu. Moraju
biti ispunjene sve numeričke pozicije financijskih i poslovnih
izvješća, a tamo gdje nema podataka, upisuje se 0 (nula).

Tablica A   OPĆI PODACI O DIONIČKOM
DRUŠTVU

Podatak pod  **Oznaka vlasništva** upisuje se unošenjem
sljedećih šifri:

10 Poduzeće s udjelom državnog kapitala više
od 50%

20 Poduzeće s udjelom privatnog kapitala više od 50%
u većinskom vlasništvu domaćih pravnih osoba

21 Poduzeće s udjelom privatnog kapitala više od 50%
u većinskom vlasništvu domaćih fizičkih
osoba

22 Poduzeće s udjelom privatnog kapitala više od 50%
u većinskom vlasništvu stranih pravnih osoba

23 Poduzeće s udjelom privatnog kapitala više od 50%
u većinskom vlasništvu stranih fizičkih osoba

Podatak pod **Broj podružnica društva** odnosi se
na poduzeća - kćeri ako ih društvo ima. Koje
se poduzeće smatra poduzećem - kćeri, ovisi
o odluci uprave društva.

Podatak pod **Datum osnivanja društva** odnosi se na datum
utemeljenja društva ili njegovog prethodnika.

Podatak pod **Ukupan broj djelatnika društva/skupine** odnosi
se na stvarni broj djelatnika na zadnji dan promatranog tromjesečja.

Podatak pod **Ukupan iznos temeljnog kapitala** odnosi se na
nominalni iznos kapitala društva, a dobije se tako da se
broj dionica pomnoži sa nominalnom vrijednošću,
uključujući redovne i povlaštene dionice.

Podatak pod **Financijska izvješća** ispunjava se
na način da se u praznu kućicu upiše X, ovisno
o tome da li se radi o konsolidiranim ili nekonsolidiranim izvješćima.

Podatak pod **Navesti nazive 6 najznačajnijih subjekata
konsolidacije** ispunjava se na način da se navedu nazivi
maksimalno 6 najznačajnih društava koja čine
konsolidirana izvješća skupine. Ako se konsolidira
više od 6 subjekata, potrebno je navesti 6 najznačajnijih
i najvećih društava prema bilančnim pokazateljima
i prema pokazateljima iz računa dobiti i gubitka.

Podatak pod **Naziv revizorske kuće koja je revidirala
zadnja godišnja financijska izvješća** ispunjava
se na način da se navede naziv revizorske kuće koja
je revidirala zadnja godišnja financijska izvješća
društva.

Podatak pod **Broj izdanih dionica** ispunjava se na način
da se unesu broj i oznaka prvih šest emisija redovnih i povlaštenih
dionica. Ako društvo ima više od 6 emisija, ostale emisije
unose se skupno sa šestom emisijom.

Podatak pod **Nominalna vrijednost dionice** upisuje se nominalna
vrijednost jedne redovne, odnosno povlaštene dionice.

Podatak pod **Međunarodni identifikacijski broj dionica (ISIN)**
ispunjava se na način da se unesu oznake koje su društvu
dodijeljene od Središnje depozitarne agencije. Ako društvo
nema ISIN oznaku, ne upisuje podatke. Središnja depozitarna
agencija dodjeljuje ISIN oznaku vrijednosnim papirima koji se
vode u depozitariju ili vrijednosnim papirima koji se ne vode
u depozitoriju, ali izdavatelj zahtijeva svoju ISIN oznaku.

Podatak pod **Ukupan broj dioničara društva** ispunjava
se na način da se unese podatak o broju dioničara
društva na zadnji dan promatranog tromjesečja.

Podatak pod **Deset najvećih dioničara** ispunjava
se na način da se unesu podaci o deset najvećih dioničara
na zadnji dan promatranog tromjesečja. Potrebno je upisati
ime i prezime i adresu fizičke osobe, odnosno tvrtku i
sjedište pravne osobe. U kućicama s desne strane potrebno
je upisati postotak u temeljnom kapitalu svakog od navedenih deset
dioničara na način da se upiše postotni iznos
na dvije decimale (npr. 09,99).

Podatak pod **Postotni udjel vlastitih dionica u temeljnom kapitalu**
ispunjava se na način da se kućicama s desne strane
upiše postotak u temeljnom kapitalu vlastitih dionica, i
to tako da se upiše postotni iznos na dvije decimale (npr.
09,99).

Podatak pod **Cijena redovnih dionica, ako se njima trguje na
burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena redovnih
dionica najprije za prethodno tromjesečje, a zatim za tekuće
tromjesečje. Potrebno je navesti najnižu i najvišu
cijenu koja se pojavila na tržištu u navedenim razdobljima.

Podatak pod **Cijena povlaštenih dionica, ako se njima trguje
na burzi ili uređenom tržištu** ispunjava se samo
za društva koja kotiraju na bilo kojoj kotaciji uređenih
tržišta, na način da se navede cijena povlaštenih
dionica najprije za prethodno tromjesečje, a zatim za tekuće
tromjesečje, ako ih društvo ima. Potrebno je navesti
najnižu i najvišu cijenu koja se pojavila na tržištu
u navedenim razdobljima.

Podatak pod **Zarada po dionici** upisuje se za sva društva,
bez obzira da li kotiraju ili ne kotiraju na uređenom tržištu,
a utvrđuje se dijeljenjem neto dobiti ili gubitka tromjesečja,
nakon što se oduzmu dividende na povlaštene dionice,
s ponderiranim prosječnim brojem redovnih dionica tijekom
promatranog tromjesečja. **Porez na dobit** utvrđuje
se na način da za društva koja plaćaju akontaciju
poreza na dobit temeljem rezultata iz prethodne godine, iznos
poreza za promatrano tromjesečje čini akontacija
utvrđena od strane Porezne uprave za to razdoblje, dok se
za društva koja temeljem rezultata iz prethodne godine imaju
porezni gubitak te za društva koja su tek započela
s poslovanjem, iznos poreza za promatrano tromjesečje utvrđuje
sukladno prenesenim poreznim gubicima odnosno alikvotnoj poreznoj
obvezi za promatrano tromjesečje. U izvješću
za posljednje tromjesečje u godini potrebno je izvršiti
usklađenje poreza na dobit. Pri utvrđivanju osnovice poreza
na dobit za određeno tromjesečje društvo treba
biti dosljedno, kako bi se porezno terećenje za pojedino
tromjesečje što preciznije alociralo. Zarada po dionici
za kumulativno razdoblje tekuće godine izračunava
se jednako kao i zarada po dionici za promatrano tromjesečje,
s time da se uzima sveukupno razdoblje od početka financijske
godine do kraja posljednjeg tromjesečja.

Podatak pod **Tržišna kapitalizacija** ispunjava
se samo za društva koja kotiraju na bilo kojoj kotaciji uređenih
tržišta, a utvrđuje se množenjem zaključne
jedinične cijene dionice postignute na uređenom tržištu
posljednjeg dana u promatranom tromjesečju s brojem ukupno
izdanih dionica. Ako društvo kotira na više uređenih
tržišta, prikazuje se tržišna kapitalizacija
temeljena na zaključnoj cijeni s burze, a ako se radi o
više burzi, upisuje se podatak prema izboru uprave.

Podatak pod **Naziv burze ili uređenog tržišta
odnosno kotacije** ispunjava se samo za društva koja kotiraju
na bilo kojoj kotaciji uređenih tržišta. Na gornju
crtu upisuje se puni naziv uređenog tržišta, a na
donju crtu upisuje se naziv kotacije tržišta. Ostavljen
je prostor za dvije kotacije ako društvo kotira na više
tržišta. Ako društvo kotira na više od dva
uređena tržišta, upisuju se nazivi dva uređena
tržišta prema izboru uprave.

Podatak pod **Dividenda po povlaštenoj dionici u posljednje
tri godine** ispunjava se za posljednje tri godine, i to na
način da se upisuje postotni iznos dividendi u odnosu na
nominalnu vrijednost povlaštene dionice, zaokruženo
na dvije decimale.

Podatak pod **Dividenda po redovnoj dionici u posljednje tri
godine** ispunjava se za posljednje tri godine, i to na način
da se upisuje postotni iznos dividendi u odnosu na nominalnu vrijednost
redovne dionice, zaokruženo na dvije decimale.

Na kraju »Tablice A« potrebno je upisati datum kada
je izvješće predano. Također je potrebno navesti
imena i prezimena osoba koje su sastavljale financijska izvješća
i ispunjavale opće podatke, uz navođenje njihovog direktnog
broja telefona.

Svaka tablica mora biti potpisana od strane odgovorne osobe i
ovjerena žigom društva.

Tablica B   BILANCA

Podatak pod **Zadnji datum tekućeg razdoblja** u zaglavlju
obrasca odnosi se na stanja na zadnji datum promatranog tromjesečja.

Podatak pod **AOP 018 - Rezerve** kao štoje navedeno
u samom obrascu, uključuje sve rezerve i zadržanu
dobit/gubitak te sve ostale pozicije kapitala i rezervi koje nisu
drugdje uključene. Ako preneseni gubitak iz prethodnih
godina prelazi vrijednost ostalih rezervi, nastala vrijednost
upisuje se s negativnim predznakom.

Podatak pod **AOP 020 - Manjinski interesi** uključuje
podatke o udjelu manjinskih dioničara u ukupnom kapitalu
i rezervama društva - kćeri, kada se radi o konsolidiranim
financijskim izvješćima. Ovu poziciju treba svakako
iskazati, jer određeni dio kapitala i rezervi koji je u vlasništvu
manjinskih dioničara društva koje je poduzeće
- kćer obveznika podnošenja tromjesečnih izvješća,
ne pripada obvezniku.

Tablica C   RAČUN DOBITI I GUBITKA

Podatak pod **Kumulativno** u zaglavlju obrasca odnosi se na
kumulativne iznose od prvog dana financijske godine do kraja promatranog
tromjesečja.

Podatak pod **Tekuće tromjesečje** u zaglavlju
obrasca odnosi se samo na iznose posljednjeg promatranog tromjesečja.

Podatak pod **AOP 052 - Porez na dobit** utvrđuje se sukladno
načinu ispunjavanja podatka pod **Zarada po dionici**.

Podatak pod **AOP 054 - Manjinski interesi** sadrži dio
rezultata nakon konsolidacije i oporezivanja, koji pripada manjinskim
dioničarima društva ili društava kćeri
koje se bile konsolidirane od strane matice - obveznika tromjesečnog
izvješćivanja. Smisao takvog načina izvješćivanja
je u tome da se zasebno izdvoji neto dobit skupine.

Tablica D   IZVJEŠTAJ O NOVČANOM TOKU

Izvještaj o novčanom toku izrađuje se primjenom
indirektne metode, na način da se za izračun koriste
pozicije bilance. Izvještaj o novčanom toku prati
promjene bilančnih pozicija.

Podatak pod **Tekuće razdoblje** u zaglavlju obrasca
odnosi se na kumulativne iznose od prvog dana financijske godine
do kraja promatranog tromjesečja.

Podatak pod **AOP 077 - Isplate dividendi** ispunjava se s
negativnim predznakom.

Tablica E   IZVJEŠTAJ O PROMJENAMA GLAVNICE

*Izvještaj o promjenama glavnice prikazuje se na način
da se prikažu promjene od početka financijske godine
do kraja promatranog razdoblja. Potrebno je odvojeno prikazati
stavke koje povećavaju stavke glavnice odnosno koje umanjuju
stavke glavnice. Stavke koje umanjuju konačni zbroj glavnice
upisuju se s negativnim predznakom.*

Podatak pod **Tekuće razdoblje** u zaglavlju obrasca
odnosi se na stanje zadnjeg dana promatranog tromjesečja.

Podatak pod **Povećanje / smanjenje** u zaglavlju obrasca
odnosi se na svako povećanje ili na smanjenje vrijednosti
kapitala i rezervi. Smanjenja se upisuju s negativnim predznakom.

Podatak pod **AOP 089 - Premije na emitirane dionice** ispunjava
se upisivanjem svakog kapitalnog dobitka po prodanim dionicama,
a u slučaju da društvo za osiguranje bilježi
kapitalni gubitak po osnovi prodaje vlastitih dionica, navedeni
iznos umanjuje kapitalni dobitak, odnosno ako kapitalnog dobitka
nije bilo, upisuje se s negativnim predznakom.

Podatak pod **AOP 090 - Rezerve** uključuje sve rezerve
društva koje nisu revalorizacijske, odnosno koje nisu navedene
u ostalim pozicijama izvještaja.

Podatak pod **AOP 091 - Vlastite dionice** uključuje
rezerve za kupljene vlastite dionice društva. Upisuje se
s negativnim pred-znakom i umanjuje ukupnu vrijednost glavnice.

Podatak pod **AOP 094 - Dividende** ispunjava se upisivanjem
iznosa dividende koja je izglasana na skupštini društva.
Za navedeni iznos dividende umanjuje se stavka dobiti.

Podatak pod **AOP 095 - Revalorizacijske rezerve** predstavlja
zbroj revalorizacijskih rezervi (AOP 096+097+098) proizašlih
iz revalorizacije nekretnina, postrojenja i opreme, ulaganja te
ostalih revalorizacija.

Podatak pod **AOP 099 - Ispravak temeljnih pogreški** ispunjava
se upisivanjem određenih promjena u kapitalu i rezervama,
koje su proizašle iz ispravaka pogreški učinjenih
u prethodnim razdobljima.

Podatak pod **AOP 100 - Tečajne razlike s naslova neto
ulaganja u inozemni subjekt** upisuje se sukladno smjernicama
MRS-21, po kojem se tečajne razlike proizašle iz neto
ulaganja u inozemni subjekt trebaju evidentirati kao povećanje
ili smanjenje glavnice u financijskim izvješćima društva
sve do otuđenja, kada se priznaju kao prihod ili rashod.

Podatak pod **AOP 101 - Promjene računovodstvenih politika**ispunjava se upisivanjem određenih promjena u slučaju
kada se zakonom odrede ili uputama HORRS-a preporuče izmjene
u prikazivanju stavki kapitala i rezervi, a sve sukladno smjernicama
MRS-8.

Tablica F   POJAŠNJENJA I KOMENTAR UPRAVE
DIONIČKOG DRUŠTVA

*U svim pozicijama pojašnjenja i komentara uprave potrebno
je izvršiti kratku analizu, na način da se usporede
dolje navedene pozicije promatranog razdoblja tekuće godine
i istog razdoblja prethodne godine. Istovremeno, ostvarene rezultate
potrebno je usporediti s planiranim rezultatima za promatrano
razdoblje.*

Podatak pod **Podjela dionica** obuhvaća podatak da li
je u promatranom tromjesečju izvršena podjela (»splitting«)
dionica, a ako je, na koliko vrsta i broj dionica te na koji nominalni
iznos.

Podatak pod **Zarada po dionici** obuhvaća komentar uprave
društva da li je zarada po dionici u promatranom tromjesečju
u okvirima planiranog, a ako postoje odstupanja, koji su razlozi
za to.

Podatak pod **Promjena vlasničke strukture** odnosi
se na komentar uprave društva u pogledu svih značajnijih
promjena u vlasničkoj strukturi društva u promatranom
tromjesečju, uz osvrt na mogući utjecaj na poslovanje
društva.

Podatak pod **Pripajanja i spajanja** obuhvaća komentar
uprave društva vezan uz provedena pripajanja i spajanja u
promatranom tromjesečju, uz osvrt na razloge spajanja i
na mogući utjecaj na daljnje poslovanje društva.

Podatak pod **Neizvjesnosti** obuhvaća opis slučajeva
kod kojih postoji neizvjesnost naplate prihoda ili mogućih
budućih troškova, uz komentar uprave društva s
obzirom na prethodno i promatrano tromjesečje te na buduće
razdoblje u kojem bi se mogli pojaviti otpisi nenaplativih potraživanja
ili neki drugi troškovi.

Podatak pod **Rezultati poslovanja** obuhvaćaju komentar
uprave društva o financijskom i poslovnom rezultatu u promatranom
tromjesečju i kumulativnom razdoblju u usporedbi s istim
razdobljem prethodne godine.

Podatak pod **Prihodi po djelatnostima** obuhvaća analizu
planiranih i ostvarenih prihoda po djelatnostima za promatrano
tromjesečje, uz navođenje razloga za eventualna odstupanja.

Podatak pod **Opis proizvoda ili usluga** obuhvaća popis
osnovnih proizvoda ili usluga te opis planiranog uvođenja
novih proizvoda ili usluga.

Podatak pod **Operativni i ostali troškovi** obuhvaća
kratku analizu strukture troškova te analizu ostvarenih i
planiranih troškova u promatranom tromjesečju i kumulativnom
razdoblju u usporedbi s istim razdobljem prethodne godine.

Podatak pod **Dobit ili gubitak** obuhvaća komentar ostvarene
dobiti/gubitka za promatrano tromjesečje u usporedbi sa
istim razdobljem prethodne godine odnosno s prethodnim tromjesečjem,
kao i u usporedbi s planiranim za promatrano tromjesečje.

Podatak pod **Likvidnost** obuhvaća komentar uprave o
poslovanju društva s obzirom na problematiku likvidnosti
i solventnosti, kako u tekućem tromjesečju, tako
i u budućim razdobljima.

Podatak pod **Promjene računovodstvenih politika** obuhvaća
komentar uprave o svim značajnijim promjenama računovodstvenih
politika u tekućem tromjesečju koje imaju bilo kakav
utjecaj na sastavljanje i objavljivanje financijskih izvješća.

Podatak pod **Pravna pitanja** obuhvaća komentar uprave
o važnijim sudskim sporovima u kojima društvo sudjeluje
kao tužitelj ili tuženik i njihovom značaju za
poslovanje društva.

Podatak pod **Ostale napomene** obuhvaća komentar uprave
o ostalim značajnijim događajima koji nisu komentirani
u prethodnim pozicijama.

Pravilnik, NN 38/2000-867
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)